**РЕШЕНИЕ № ПВ –98 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение: „Изграждане на производствена сграда за производство на бира”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Mестоположение:** **УПИ № 004125-за производство на бира, масив № 4, землище на с. Житница, Община „Калояново”,**

**Възложител: „Сакара 2011” ЕООД, с. Житница, ул. „29-та” № 13**

**Характеристика на инвестиционното предложение**:

Инвестиционното предложение е свързано с изграждане на производствена сграда за производство на бира -10 т/дневно. Площта на урегулирания поземлен имот е 30 дка. Площта на новопроектираното застрояване - около 2 300 m² ЗП и помощна сграда - около 200.00 m² ЗП.

За обекта ще се използват налична и новоизградена инфраструктура след изпълнение на необходимите връзки:

Пътна – не се предвижда промяна на съществуващата пътна инфраструктура. Транспортния достъп до имота ще се осъществява от съществуващ общински път, с който имотът граничи.

Водоснабдяване – чрез връзка към налична водопроводна мрежа на селото, съгласно договор с „ВиК“ ЕООД - Пловдив.

Електроснабдяване - от елмрежата в района, съгласно договор с «ЕВН» ЕООД.

Третиране на отпадъчните води – след локално пречистване ще се използуват за измиване на площадки и напояване на зелени площи.

Инвестиционното предложение /ИП/ е в обхвата на т. 7, буква “г“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е „Река Пясъчник” с код BG 0000444 за опазване на природните местообитания и на дивата флора и фауна, приета от МС със Решение № 122/02.03.2007 г. (ДВ бр. 21/2007 г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Новопроектираната сграда ще е предназначена за производство на бира - 10 000 л/дневно,при 5 дневна работна седмица.

Изходна суровина:

- Малц-1600 кг/дневно, хмел – 5 кг./дневно, бирена мая/дрожди/, Питейна вода.

Машини и съоръжения

А. Линия за производство на бира -силози за малц-6 бр., порционни везни,мелница за смилане на малца,предсмесител,смесително-захарителен апарат, филтрационен апарат, варилен апарат, апарат за отделяне на горещи утайки, аератор, ферментационен апарат, апарат за доферментиране, филтри, апарати за успокояване.

Б.Линия за разфасоване и затваряне на опаковки/бутилки или метални кутии/

В.Линия за измиване и подсушаване на опаковки.

Г.Хигиенни и помощни съоръжения

Изхвърлянето на отпадналите от производството малцов шрот, топла утайка, студена утайка и дрожди по тръбопровод се транспортират до контейнери с вместимост 1 тон .Тези отпадни продукти са с високо съдържание на белтък и се използват за фураж на животни, ще се извозват ежедневно от предприятието. Котелното ще е с мощност около 1,5т/час пара (парогенераторен котел за работа на природен газ), захранвано от бутилкова инсталация за природен газ.

В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Обектът ще се реализира в урбанизиран имот с настоящ начин на трайно ползване – «хранителна промишленост».

* Осъществяването на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се реализира извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на инвестиционното предложение няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Няма вероятност инвестиционното предложение да доведе до пряко унищожаване, увреждане или фрагментиране на природни местообитания и местообитания на видове, предмет на опазване в най-близката защитена зона „Река Стряма” с код BG 0000429, тъй като намерението ще се осъществи извън границите на зоната.
* Не се очаква генериране на емисии и отпадъци в количества, които да окажат значително отрицателно въздействие върху защитената зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 1553/05.08.2014 г. РЗИ- Пловдив е определила липсата на здравен риск при при реализация на инвестиционното намерение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община „Калояново” и с. Житница, както и засегнатото население чрез обява на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При следните условия:**

* При проектирането да се спазят изискванията на чл.4, ал.3 от Наредба 1 за норми за допустими емисии на вредни вещества, изпускани в атмосферата от обекти и дейности с неподвижни източници на емисии (ДВ бр.64 от 2005г.).
* Преди въвеждане в експлоатация на обекта да се изпълнят изискванията на чл. 16 от Закона за чистотата на атмосферния въздух (ДВ бр. 45 от 1996г). Да се провежда предвидения в чл.18, т.1 от Закона за чистота на атмосферния въздух (ДВ.бр.45 /96 г и посл. изм. и доп.) емисионен контрол на отпадъчните газове, по реда определен в глава пета от Наредба № 6 (ДВ бр.31/1999 год.).

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Инж. Любка Караманова 24.09.2014г.**

*За Директор на РИОСВ - Пловдив*

*Съгласно Заповед № РД-210/ 01.09.2014 г.*

*на Директора на РИОСВ - Пловдив*